मैं पापा की बात की कायल हो जाती। दरअसल पापा के अंदर एक मौलिक क्रांतिकारी रचनाकार जब तब करवट लेता रहता। लेकिन उनका शिक्षक प्रशिक्षक व्यक्तित्व उसे बार बार दबा देता। ऊपर से वे अपनी इतनी ऊर्जा नौकरी में लगा देते। जाने कितने लोगों को उन्होंने वार्ता लिखने का ढंग सिखाया। वे पहले विषय सुझाते फिर भाव समझाते और अंत में रेडियो की भाषा सिखाते। अगर सीखने वाला राजी हो तो उनके हाथों वह जीवन भर के लिए प्रथम श्रेणी का वार्ताकार बन कर निकलता। पापा अपने शिष्य का बहुत दूर तक साथ देते। उसकी वार्ता सुनते, गुण दोष गिनाते और अच्छा प्रसारण होने पर ऐसे खुश होते जैसे वे ही लेखक हों और वे ही वार्ताकार। उन दिनों दूरदर्शन आरम्भ नहीं हुआ था। आकाशवाणी की प्रतिष्ठा तब सर्वोच्च थी। आकाशवाणी में कला अनुरागी, साहित्य प्रेमी अधिकारी रखे जाते थे। रेडियो कार्यक्रम का मानदेय तब बहुत कम था पर सम्मान बहुत ज्यादा। दिल्ली की एक साहित्यिक गोष्ठी की याद मन में आज तक उजली है।